Predkladacia správa


Materiál „Návrh na poskytnutie investičnej pomoci pre RKN Global Europe s. r. o., 
so sídlom Na Troskách 26, 974 01  Banská Bystrica“, sa predkladá na rokovanie vlády Slovenskej republiky ako iniciatívny materiál. 

RKN Global Europe s. r. o., so sídlom Na Troskách 26, 974 01  Banská Bystrica, IČO 48 322 393, podala 16. februára 2016 na Ministerstvo hospodárstva Slovenskej republiky podľa § 12 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon o investičnej pomoci“) žiadosť o poskytnutie investičnej pomoci na realizáciu investičného zámeru: „Vytvorenie odvetvia chránenej tlače, vyhotovenia biometrických identifikačných dokladov a kariet platobných systémov v Slovenskej republike“ v lokalite mesta Banská Bystrica, časť Šalková, (ďalej len „investičný zámer“). 

Realizácia investičného zámeru s oprávnenými nákladmi vo výške 
89 401 016 eur je naplánovaná v priebehu roka 2016, pričom v priamej súvislosti s investičným zámerom sa vytvorí 1238 nových pracovných miest do konca roka 2018. 

Cieľom investičného zámeru je vytvorenie odvetvia chránenej tlače. 
Na realizáciu investičného zámeru RKN Global Europe s. r. o. požaduje investičnú pomoc podľa § 2 ods. 1 písm. a) a b) zákona o investičnej pomoci v celkovej nominálnej výške 18 000 000 eur, vo forme: 
· dotácie na obstaraný dlhodobý hmotný majetok a dlhodobý nehmotný majetok v nominálnej výške 10 000 000 eur, 

· úľavy na dani z príjmu v nominálnej výške 8 000 000 eur. 
Požadovaná investičná pomoc spĺňa definičné znaky investičnej pomoci, cieľom ktorej je výstavba nového závodu.  
Z odborného posudku k investičnému zámeru, ktorý vypracovala Slovenská inovačná a energetická agentúra vyplýva, že žiadateľ má predpoklad splniť všeobecné podmienky definované v § 4 ods. 1 zákona o investičnej pomoci a osobité podmienky podľa § 30a 
zákona č. 595/2003 Z. z. o dani z príjmov v znení neskorších predpisov.
Predkladaný materiál má priamy a nepriamy vplyv na štátny rozpočet a verejné financie a pozitívny sociálny vplyv.
V súlade s čl. 10 ods. 9 Smernice na prípravu a predkladanie materiálov na rokovanie vlády Slovenskej republiky bol materiál v rámci medzirezortného pripomienkového konania predložený Ministerstvu financií Slovenskej republiky, Ministerstvu dopravy, výstavby a regionálneho rozvoja Slovenskej republiky, Ministerstvu práce, sociálnych vecí a rodiny Slovenskej republiky, Ministerstvu životného prostredia Slovenskej republiky, Ministerstvu školstva, vedy, výskumu a športu Slovenskej republiky a Úradu vlády Slovenskej republiky. Na rokovanie vlády Slovenskej republiky sa materiál predkladá bez rozporov.

